《与士钦尚宝俱官满六载次韵一首》
明代·程敏政

六载光阴似隔年，后先同入考功铨。徒闻圣相勤三握，敢向清朝竞九迁。

池上丝纶应有种，河南衣钵愧无传。侵寻老去知难状，约取穷途保更坚。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。